Divertides disfresses, sàtira mordaç i crítica actual, en la Cavalcada de l’Humor 2025
2025-07-24

Minions, vells roquers, emoticones, animals en perill d’extinció…tot això i molt més ha tingut cabuda en la Cavalcada de l’Humor de Burjassot, celebrada el passat diumenge 9 de març, i en la qual les 13 comissions falleres han mostrat el treball realitzat amb les seues disfresses al llarg dels últims mesos. Un treball supervisat pel jurat que, un any més, ho tindrà difícil a l’hora de triar als seus guanyadors.

La tradicional Cavalcada de l’Humor començava amb l’eixida, en carrossa, de les falleres majors, falleres majors infantils i presidents Infantils que obrien la comitiva que va recórrer bona part de Burjassot mostrant el colorit dels seus vestits, els riures i la crítica a l’actualitat política i social del país. Una vegada en la Plaça de l’Ajuntament, les falleres van ser rebudes pels seus presidents i presidentes, per l’alcalde de Burjassot, Rafa García, la regidora de Falles, Estefanía Ballesteros i la presidenta de l’Agrupació de Falles, Mª José Carretero Gómez.

A partir d’eixe moment i disposades i disposats a gaudir de la vesprada de diversió, les 13 falles de Burjassot van desfilar per la plaça i van fer que els seus màxims representants gaudiren d’una vesprada inoblidable que, amb seguretat, ja està gravada en la seua memòria.